
KEYVWORDS ABSTRACT 

e feminist Mrs. Ottó Greisinger Ilona Kerecsényi (1861-1935) Reform-Minded Pedagogical 

e educating female Work of a Feminist Teacher ] In the present study, I will present a pioneering and 
children outstanding female protagonist of the history of education in the town of Szombathely 


e public school for girls situated in Western Hungary. Mrs. Ottó Greisinger Ilona Kerecsényi was an active 

high school for girls educationalist for 41 years (1883-1924). I will shed light on the importance of her activities 

Szombathely from four perspectives. Primarily, I will emphasize her role as a teacher of science subjects 
and measurement at the state-run Girls" School of Szombathely. I will also consider her 
activities as headmaster and teacher in the private girls" school in Szombathely. Third, I 
will present her feminism related to female education within the Association of Female 
Clerks between (1907-1919). Fourth, I will also highlight features of pedagogy in the light 
ofher work in the fields of child protection and charity. Ilona Kerecsényi was a true pioneer 
who proposed reforms and dedicated her life to the cause of female education. 


KULCSSZAVAK ABSZTRAKT 

e feminista Jelen tanulmányomban egy nyugat-magyarországi város, Szombathely oktatásügyének 
e leánynevelés egy kiemelkedő úttörő hölgyét szeretném bemutatni. Greisinger Ottóné Kerecsényi Ilona 
e polgári leányiskola 41 évet átfogó (1883-1924), szerteágazó pedagógusi munkásságát négy aspektusból kí- 
e leánygimnázium vánom megvilágítani. Elsősorban polgári iskolai tanárnői minőségében, amelyet 1883-tól 
e Szombathely 1924-ig látott el a Szombathelyi Magyar Királyi Állami Polgári Leányiskolában mennyi- 


ség- és természettudományi tárgyak tanáraként. Másodsorban 1901 és 1906 között a 
szombathelyi magán leánygimnázium igazgató-tanáraként. Harmadsorban a Szombat- 
helyi Nőtisztviselők Egyesületében (1907-1919) végzett feminista munkájának 
leányneveléssel kapcsolatos irányvonalait szeretném feltárni. Negyedsorban pedig a 
gyermekek tanulmányozásával, védelmével, segélyezésével kapcsolatos társadalmi 
egyesületekben végzett munkája felől szeretném pedagógusi munkáját jellemezni. 
Kerecsényi Ilona Szombathely pedagógustársadalmában reformokat megfogalmazó, 
valódi pionír volt, aki egész életét a leánynevelésnek szentelte. 


Bevezetés 


A történettudomány Magyarországon ezidáig kevés figyelmet szentelt a feminista ta- 
nárnők élettörténetének és pedagógiai munkásságának bemutatására, a feminista egye- 
sületekben való működés és a leányiskolákban való tanítás összefonódásaira. Annak 
ellenére, hogy ismeretes, hogy a feminista egyesületek vezetői között nagy számban 
voltak elemi, polgári, felső kereskedelmi iskolai tanárnők. Említhetjük a Szolnoki Fe- 
ministák Egyesületéből Ellmann Elvira társelnököt, polgári leányiskolai igazgatónőt 
(Szurmay, 1989:98), Kempner Magda felsőkereskedelmi iskolai tanárnőt, a nagyvá- 
radi feminista mozgalom alakját (Bakó, 1978:138), Lityán Viktóriát, a Székesfehérvári 
Községi Felsőbb Leányiskola tanárnőjét, feminista aktivistát (Gaál, 1979:455-456), 
vagy épp Glücklich Vilmát, a Fiumei Magyar Királyi Állami Felsőbb Leányiskola 

tanítónőjét, a Feministák Egyesületének 
ügyvezető elnökét (Szécsi és Géra, 2016:334). 
A külföldi szakirodalomban nagyszerű 
tanulmányok láttak napvilágot e tekintet- 
ben. Hilda Kean, Dina Copelman és Ali- 
son Oram meggyőzően mutatták be, mi- 
lyen fontos összefüggések voltak a tanár- 
nők szakmai és feminista identitása kö- 
zött a huszadik század fordulóján. Tanul- 
mányaik megvilágították a tanárnők poli- 
tikai tevékenységét az osztálytermen kí- 
vül, a szakszervezetekben, valamint a fe- 
minista, szocialista és választójogi szer- 
vezetekben (Copelman, 1996; Kean, 1990a; 
Kean, 1990b; Oram, 1996; Oram, 2000). 
Ezen túlmenően Helen Sunderland 2021- 
es English girls" schools and w omen s 
suffrage című írásában már arról érteke- 
zett, hogy az iskola hogyan szolgálhatott 
(o o, ho. a tanárnők politikai megnyilvánulásának 
Greisinger Ottóné Kerecsényi Ilona helyszínéül (Sunderland, 2021:163-190). 
JER SKÉR ; Szándékaim szerint jelen tanulmányom 
(Forrás: Savaria Múzeum Ma j is felhívi fiovel- 
Történettudományi Osztály, Baz OESZAZOLT ÁS KSAZLV JA eke s gye 
Ltsz. HP.3069.) met, hogy a feminista aktivistaként mun- 
kálkodó leányiskolai tanárnők munkássá- 
gát több szempontból is érdemes megvizsgálni. Egyrészt azt, hogy pedagógiai munká- 
jukban miként alkalmazták a feminista nézeteiket. Másrészt pedig, hogy a feminista ta- 
nárnők tanítványai mennyiben kapcsolódtak be a nőjogi mozgalmakba tanárnőjük hatá- 
sára, valamint azt, hogy a nők jogaiért küzdő egyesületek tagsága és a feminista tanárnők 
kapcsolati hálózata között mutatható-e ki valamiféle összefüggés. Tanulmányomban 
ezekre a kérdésekre keresem a választ a szombathelyi Greisinger Ottóné Kerecsényi 
Ilona tanárnő élettörténetén keresztül. 


Származás, neveltetés, iskolák 


Kerecsényi Ilona 1861. augusztus 18-án a Vas vármegyei Terestyénszecsődön szü- 
letett. Nagy múltú történelmi családból származott. Édesapja, Kerecsényi János 
(1833-1891) a Pápai Református Teológiai Akadémiának volt a növendéke. Tanul- 
mányai befejeztével visszatért Körmendre, ahol az egyházi iskolában tanítóként, 
kántorként dolgozott, 1865-től a körmendi református gyülekezet rendes lelkészévé 
választották. Az egyházkerületnek és az egyházmegyének tanácsbírói tisztjét is el- 
látta. Nevéhez a Rába-parti városban számos reform — az iskolai épületegyüttes (tan- 
termek, gyülekezeti terem, tanítói lakás) építésének befejező munkálatai, a könyvtár 
létrehozása — fűződött. A körmendi protestáns közösséget 27 évig — 1891. 

szeptember 18-án bekövetkező haláláig — szolgálta, irányította és tanította. Kerecsé- 
nyi Ilona édesanyja, Mozgay Franciska (1841-1891), az őrségi református egyház- 
megye esperesének, Mozgay Sámuelnek a leánya volt. Ilona és 3 testvére ebben a 
mélyen református családi környezetben, ebben az újító, közösségért felelősséget 
vállaló, s azt kitartással irányító és jobbító szellemben nevelkedett. Minden bizony- 
nyal ez a kulturális és szociális tőke is hozzájárult ahhoz, hogy a család valamennyi 
gyermeke értelmiségi pályára került, és egy folytonos küzdelmekkel járó életpálya- 
modellt választott annak érdekében, hogy az örökül kapott szellemi értékeket egy 
magasabb szinten reprodukálhassa (Kelbert, 2013a:5-6; Kelbert, 2013b:365-360). 

Elemi iskolai tanulmányait 1864-től 1871-ig folytatta a körmendi református 
gyülekezet elemi iskolájában. 1877 és 1880 között a Kasztner Janka által vezetett, 3 
éves Győri Magyar Királyi Állami Tanítónőképző Intézetbe járt, ahol , példamutató 
erkölcsi magaviselettel"? és , ernyedetlen szorgalommal", szinte kivétel nélkül va- 
lamennyi tantárgyból kitűnő vagy jeles érdemjegyet szerzett mindhárom tanév fo- 
lyamán. Az 1880. június 26-i tanítónői képesítő vizsgája szintén kitűnő eredménnyel 
zárult. Ezzel népiskolai (elemi iskolai) tanítóságra alkalmas oklevelet szerzett. 
Ugyanezen év őszén felvételt nyert a Zirzen Janka — a magyar nőnevelés egyik leg- 
nevesebb pionírja — irányítása alatt álló Budapesti Polgári Iskolai Tanítónőképzőbe. 
Ilona ebben a — korszerű tantermekkel, konyhával, 110 fős internátussal, tenisz- és 
jégpályával ellátott — modern és neves budapesti intézményben, annak Sugár út (ma 
Andrássy út) 63-65. számú épületében végzett 1883-ban mennyiség és természettu- 
domány szakcsoportban. Ezen a szakon Ilonának a nevelés és tanítás mellett meny- 
nyiségtan (algebra, geometria, polgári számtan), természettan, természetrajz (állat-, 
növény- és ásványtan), vegytan, valamint gazdaságtan tantárgyakat kellett abszol- 
válnia. Ilona anyanyelvén kívül németül és franciául beszélt, később az angol nyelvet 
is elsajátította (Kelbert, 2013a:10-11; Kelbert, 2013b:3606). 


Polgári leányiskolai tanárnő és igazgatónő 


Kerecsényi Ilona tanári működését — a 27718. számú miniszteri rendelet értelmében 
— 1883. augusztus 24-től kezdte meg a Szombathelyi Magyar Királyi Állami Polgári 
Leányiskolában, a mennyiség- és természettudományi tárgyak tanáraként. Tanított 
számtant, mértant, természetrajzot, természettant, csillagászati földrajzot, vegytant, 
könyvviteltant, gazdaságtant, egészségtant és németet is. A vegytani kísérletezések 
az 1800-as évek végén még meglehetősen veszélyesnek számítottak. Ilona egy kí- 
sérlet során 1899 szeptemberében, nem várt robbanás következtében, súlyos égési 
sérüléseket szenvedett, és hosszasabb betegszabadságra kényszerült. Oktatói tevé- 
kenységén túl az iskola ügyeinek szervezésével is foglalkozott. 1897-ben beválasz- 
tották a városi iskolaszékbe, ahol a polgári leányiskola érdekeit képviselte. Folya- 
matosan küzdött, írt és érvelt — helyi és minisztériumi szinten — a polgári leányiskola 
elmaradott, zsúfolt és egészségtelen közállapotainak a megszüntetéséért, a leányta- 
nulók optimálisabb tanulási körülményeinek a megvalósításáért. Felszólalt például a 
tantermekben használt, füstös petróleumlámpák gázvilágítással történő felváltása ér- 
dekében. Javaslatot tett a hátgerincgörbületet okozó, alacsony támlájú székek magas 

támlájúakkal való helyettesítésére. Ugyanakkor érvelt az iskolás leányok számára 
szabott, praktikusabb és egészségesebb tornanadrágok tornaórán való bevezetéséért. 
1911-1912-ben — Pálffy Boldizsár igazgató betegsége idején — az igazgatói teendőket 
is ellátta az intézményben. Családot 1887-ben alapított, amikor házasságra lépett a 
szepesváraljai születésű, evangélikus vallású Greisinger Ottó polgári iskolai tanárral, 
presbiterrel, a városi értelmiség megbecsült tagjával. Greisinger Ottó rajzot, mérés- 
tant és ipari szaktantárgyakat tanított, valamint számos tanfolyamot vezetett a Szom- 
bathelyi Ipari és Kereskedelmi Szakoktatással kapcsolatos, államilag segélyezett 
községi polgári iskolában (ma: Zrínyi Ilona Általános Iskola), az iskola 1886-os 
megalapításától 1925-ös nyugdíjba vonulásáig. Ionának 1888 és 1897 között hat 
gyermeke született. Négy fiú: Zoltán (1891. február 19.), Tibor (1892. augusztus 
22.), Ottó (1895. január 20.) és Béla (1897. június 21.), valamint két leány: Margit 
(1888. július 21.) és Ilona (1889. augusztus 19.). Közülük öten érték meg a felnőtt- 
kort, első gyermeke, Zoltán, 5 hónapos korában elhunyt (Kelbert, 2013a:13-16; Kel- 
bert, 2013b:366-368). 

Greisingerné a polgári iskolai tanárok gyűlésein gyakorta szónokolt a polgári 
leányiskolák szerepéről és a nőkérdésről. 1908-ban Sopronban az országos polgári 
iskolai egyesület sopron-vasmegyei köre október 18-ai, évi rendes közgyűlésén ek- 
ként fogalmazta meg ars poeticáját: ,, 4 költségvetés letárgyalása után Greisinger 
Ottóné tartott általános figyelem mellett felolvasást 3A nők hivatásáról és a nőkér- 
désrőlx. A négy osztályú polgári leányiskolát hat osztályúvá kívánja fejleszteni. A 
két felső osztályt három tagozatra osztja, melyek mindenike más-más hivatásra ké- 
szítene elő. Az első tagozat főleg a háztartásra készítene elő s igazi család-anyákat 
volna hivatva nevelni. A második tagozaton az ipari pályákra készülők nyernének 
alapos szakoktatást a fehérnemű varrásból, a ruhaszabásból és varrásból, kalapké- 
szítésből stb. A harmadik tagozatra a hivatalnoknők kiképzését bízná, s ez megtold- 
ható lenne még egy harmadik évfolyammal, mely hivatva volna pótolni a mai női 
kereskedelmi tanfolyamokat. De a tudományos pályák egyikétől sem zárná el a nőket 
s az ilyen nőképzés után megadná a nőknek a választói jogot is. A szép, tanulságos 
és érdekes felolvasás, meggyőző érveivel köztetszést aratott. Hozzászólva, Kürtessy 
Rezső a közismereti tárgyaknak, — Csuppay Lajos pedig a testi nevelésnek nagyobb 
teret szánna az egyes tanfolyamokon. Az elnök a közgyűlés köszönetét tolmácsolta a 
felolvasónak a nőkérdésnek alapos ismeretére valló és időszerű értekezéséért. " 
(Chriastélyi, 1908:687) 

Greisinger Ottónénak 4 polgári leányiskoláról és a nőkérdésről című felolvasá- 
sáról a Vasvármegye című napilap is tudósított: ,, Felolvasó azt óhajtja, hogy a nő is 
tetszése szerint választhassa pályáját, mint a férfi. Oly nevelést kíván, mely a nőt az 
életre teljesen előkészítse, ezért kívánja, hogy a polgári leányiskolák készítsék elő 
tanítványaikat a háztartás vezetésére, tanítsák varrni, kalapot stb. készíteni, úgy, 
hogy e téren a kenyeröket meg is szerezhessék. " (Anonymus, 1908:7) 

Ilona — modern szellemben -— több ízben szorgalmazta a koedukáció bevezetését 
is. 1909 októberében a sopron-vasmegyei polgári iskolai tanárok szombathelyi gyű- 
lésén, ahol 41 tanár és tanárnő jelent meg, Greisingerné érdekes és értékes feminista 
vitába bocsátkozott. Felszólalt az ellen a felfogás ellen, mintha a koedukáció kérdése 

másodrendű fontosságú lenne. ,, Ha azt akarjuk elérni, hogy a polgári iskola arra a 
nívóra emeltessék, mint a polgári fiúiskola, akkor nem lehet jelentéktelen kérdésnek 
deklarálni a koedukáció kérdését. Igen sok helyen nincs külön leány és fiúiskola. A 
magánoktatás helyett itt sokkal jobb, ha a leányokat együtt tanítják a fiúkkal. Takács 
József kismartoni polgári iskolai igazgató Greisingerné felszólalásával szemben azt 
hozza fel, hogy más a leányok és más a fiúk természete és hivatása, melyhez az okta- 
tásnak alkalmazkodnia kell. A koedukáció kérdését tehát axiómának felállítani nem 
lehet. Greisingerné Takács felszólalásával szemben azzal védi álláspontját, hogy a 
polgári iskola hivatása az általános ismeretek tanítása. A műveltség az általános 
ismeretek szempontjából pedig nincs férfi és nincs női nem. A műveltség mindkét 
nemre egyforma. Szakiskolánál figyelembe lehet venni a külön hivatásra való előké- 
szítést, de a polgári iskolánál nem erről van szó. A nyelvtan, a mondattan, a számtan 
és a polgári iskola körébe vágó minden ismeret a fiúk számára ugyanaz, mint a leá- 
nyok számára. Nagy baja a mai társadalomnak, hogy a leányokat az oktatásban is 
minden tekintetben a kisebb körű ismeretekre szorítják. Így történik azután, hogy a 
leány, ha kikerül az életbe, nem tud a maga lábán megállni, nem tudja megkeresni a 
kenyerét. Ezért kell a leányiskolák nívóját emelni, nem pedig leszállítani. Greisin- 
gerné ezen fejtegetése élénk helyeslésre talált, és a lelkes feminista tanárnőt hossza- 
san megéljenezték. " (Anonymus, 1909a:7-8) Előadásáról még a Soproni Napló is 
megemlékezett: ,, Greisingerné Kerecsényi Ilona értekezett igen érdekesen a femi- 
nizmusról. " (Anonymus, 1909b:3) 


Magán leánygimnáziumi tanárnő és igazgatónő 


Ilona a nők iskoláztatásának kiszélesítése érdekében rendkívüli érzékkel tapintott rá 
a középfokú leányoktatási reform hiányosságaira. A vallás- és közoktatásügyi mi- 
niszter 1895. évi 72039. számú rendelete ugyanis úgy rendelkezett a nők középisko- 
lai tanulmányaira vonatkozólag, hogy a hölgyek érettségi vizsgát tehetnek, de kizá- 
rólag magántanulóként és valamelyik fiú középiskolában. Ebből adódóan a matúrára 
való felkészülés, különösen vidéken — leánygimnáziumok és felső leányiskolák hiá- 
nyában — meglehetősen nehéz volt a fiatal nők számára. Mivel Szombathely sem 
rendelkezett megfelelő leánynevelő intézettel, ezért a városban is fiúgimnáziumban 
kellett abszolválniuk a tanulni vágyó leányoknak az érettségit. Greisingerné azonban 
úgy gondolta, hogy a tehetséges és szorgalmas hölgyek számára ennél az útnál van 
járhatóbb megoldás is kulturális és tudományos előmenetelük érdekében. Ezért 1901 
őszén leánygimnáziumi tanfolyamot nyitott a megyeszékhelyen, a II. kerületi Szily 
János utcai községi elemi iskolában. A kurzusnak igazgatói és mennyiségtan tanári 
posztját töltötte be. A tanfolyam tanári testületében Szombathely neves fiúgimnázi- 
umi tanárai tanítottak: Kárpáti Kelemen főgimnáziumi tanár latint, Győrffy Endre 
főgimnáziumi tanár történelmet, Schreiner Ferenc főgimnáziumi tanár németet, Csi- 
gaházy Ernő főgimnáziumi tanár természetrajzot, Hodossy Laura polgári iskolai ta- 
nítónő magyart, Greisinger Ottóné polgári iskolai tanítónő mennyiségtant, Greisin- 
ger Ottó polgári iskolai tanár pedig rajzot okított a gimnazista kisasszonyoknak. 
Greisingerné egyedülálló intézményével megyeszerte utat kívánt nyitni a tanulni, 

művelődni vágyó leányok számára, ezért olyan előadásokat tartott, amelyeken a nők 
oktatáshoz való jogát hangoztatta, és saját tanintézményét népszerűsítette. Greisin- 
gerné magántanítványai közül kilenc leány tett érettségit a városban, ebből heten 
hasznosították végzettségüket, és tovább tanultak: közülük négy középiskolai tanár, 
egy gyógyszerész, egy orvos lett, egyikük pedig a bécsi kereskedelmi akadémián 
végzett, és kereskedelmi foglalkozást választott. Értelmiségi pályára lépésükkel be- 
igazolódott, hogy Szombathely városában a művelt családok leánygyermekei közül 
többen szükségét érezték továbbképzésüknek, amelyet helyi keretek közt a magán 
leánygimnázium intézményében találhattak meg (Kelbert 2013a:22-24; Kelbert 
2013b:369). A liberális szellemű magánintézetnek azonban szembe kellett néznie a 
férfiakból álló konzervatív városvezetéssel, a városi iskolaszékkel, amelynek tagjai 
nem minden esetben támogatták a leányok közép- és felsőfokú oktatásának eszméjét, 
valamint azzal a századfordulón divatos, előítéletekkel terhelt általános közvéleke- 
déssel is, amely szerint a nők — korlátolt és alacsony fizikai és szellemi képességük 
miatt — nem képesek a férfiakkal egyenlő minőségű tudás elsajátítására. Greisinger 
Ottóné a magán leánygimnáziumát ért támadások egyikére ekként adott választ a 
helyi sajtóban: ,, Tekintetes Szerkesztő Úr! Engedje meg, hogy a b. lapjában ,, A felső 
leányiskola ügye " czím alatt megjelent közleményhez egy kis kommentárt fűzhessek. 
Azt olvasom benne, hogy a f. leányiskolai tanfolyamot a kiküldött min. biztos szak- 
oktatás hiányával vádolja, és hogy a vizsgálat eredményét nagyon gyengének találta. 
A szakoktatás hiányát kereken tagadom, mert minden tárgyat szakember tanított, de 
nem fogadhatom el azt sem, hogy a vizsgálat eredménye általában gyenge, mert leg- 
feljebb 1-2 tárgyból lehetett a feleleteket kifogásolni, a többiből a felmutatott készült- 
ség a növendékek képességével arányos és teljesen megfelelő volt, amint ezt a taná- 
rok többen előttem nyilvánították is. Hogy a vizsgálat milyen volt, legjobban a sta- 
tisztika bizonyítja; ugyanis 10 tanuló közül csupán egy bukott, egy tárgyból, ami te- 
hát az egésznek 10 százalékát teszi, amely szám még a rendes iskoláknál is kedvező, 
így pl. a soproni felsőbb leányiskolában a bukás 9.90 százalék, a helybeli polgári 
leányiskolában pedig 11.36 százalékot tett. Aki már most csak egy kicsit is ért a ta- 
nításhoz, rögtön láthatja, hogy ez az eredmény éppen nem minősíthető rossznak, kü- 
lönösen, ha tekintetbe vesszük, hogy mily óriási előnyben vannak a rendes tanulók a 
magántanulók fölött, amennyiben a rendes tanulók saját tanárjuk előtt, megszokott 
környezetben, sokszor hallott kérdésekre felelnek, míg a magántanulók új környezet- 
ben, soha nem látott egyének előtt vizsgáznak, akiknek kérdezésmódja előttük telje- 
sen idegen. Meg vagyok róla győződve, hogy ha azon t. isk. széki tag úr tanítványait, 
aki olyan nagy hangon keresi a hibát a tanítókban, idegen vizsgáló bizottság elé 
állítanák, a bukási százalék egy milliomodrésszel sem lenne kevesebb a tanfolyamé- 
nál, sőt...! Most pedig térjünk P. B. igazgató úr jelentésére, mely szerint tanfolya- 
munk növendékei tintatartókat, tintásüveget, sőt, horribile dictu, még padokat is ösz- 
szetörtek, minek folytán kéri az iskolaszéket, hogy a tanfolyamnak ne engedjék át a 
polgári iskola helyiségét. Mivel én úgy tudom, hogy a tanfolyam növendékei, mielőtt 
arra beiratkoztak, 4 évig voltak a helybeli polgári leányiskola tanulói, P. B. ig. bölcs 
vezetése és csekélységem, valamint több kollégáim nevelő kezei alatt, őszintén meg- 
vallom, halálig szégyenlem magamat, hogy a polgári leányiskolai nevelés 

tekintetében 4 hosszú éven át olyan kevésre vitte, hogy a belőle kikerülő leánykák 
még ilyen tettekre is képesek. Mert hiszen úgy kell lenni, ha az iskola igazgatója is 
állítja. Igaz ugyan, hogy még azt is fölemlíthetném, hogy ahol a rongálások előfor- 
dultak, oda még polgári iskolai tanulók és iparostanulók is jártak, de azért mégis- 
csak a f. I. isk. tanulóknak kellett azt elkövetni! Nem lehet másként! Hogy anyagi 
haszna senkinek, aki a tanfolyamon tanított, nem volt belőle, azt talán fölösleges 
magyaráznom, de hogy némely ember erkölcsileg is tönkre akarja azt tenni, az ellen a 
leghatározottabban tiltakozom. " (Greisinger, 1904:3) Időközben, 1906-ban Szombat- 
helyen megnyitotta kapuit dr. István Vilmos megyéspüspök patronálásával a katolikus 
felekezeti felsőbb leányiskola. Ezen okokból adódóan, a magán leánygimnázium ne- 
mes kezdeményezése ötéves aktív működést követően elhalt. A rövid működés elle- 
nére Greisinger Ottóné egyedülálló és bátor kezdeményezése, a magán leánygimná- 
zium megalapítása feltétlenül modern jelenségnek számított a városban, és mintegy 
előképe volt az 1917-ben Szombathelyen megnyílt állami leánygimnáziumnak, amely- 
nek létrejöttében — amint azt a későbbiekben látni fogjuk — Greisinger Ottónénak szin- 
tén elévülhetetlen érdemei voltak (Kelbert, 2013a:26; Kelbert, 2013b:369). 


Greisinger Ottóné Szombathelyi Nőtisztviselők Egyesületében (1907-1919) 
végzett feminista munkájának leányneveléssel kapcsolatos irányvonalai, 
illetve kapcsolati hálózatának rekonstrukciója (az egyesületi tagság 

és a polgári leányiskola egykori növendékeinek személyi összefonódásai) 


1907. november 10-én a vasi megyeszékhelyen megalakult a Szombathelyi Nőtiszt- 
viselők Egyesülete, amelynek elnökévé Greisinger Ottónét választották (Kelbert, 
2013c:124). A Szombathelyi Nőtisztviselők Egyesülete — bár alapszabályaiban kü- 
lön nem tért ki erre a specifikus területre — a nők hivatalos oktatásának problémájával 
is intenzíven foglalatoskodott, lévén, ez nagymértékben összefüggött a nők, nőtiszt- 
viselők munkavállalásának kérdéseivel. A Szombathelyi Nőtisztviselők Egyesületé- 
nek a tevékenysége és Greisinger Ottóné tanári munkája szorosan összekapcsolódott. 
Az egyesület 12 évi működése alatt a tisztikarból 78 főt ismerünk név szerint: 65 nőt 
és 13 férfit. Jelen tanulmány keretei között a 65 fő nőből 53-at sikerült azonosítani. 
Az 53 azonosított hölgyből 41 hölgy, azaz a tagok 77,490-a végzett a Szombathely 
Városi Államilag Segélyezett Polgári Leányiskolában, ahol Greisinger Ottóné éve- 
ken át tanította őket (Kelbert, 2015:297-325), többüknek osztályfőnöke is volt. Min- 
den bizonnyal Greisinger Ottóné tartotta a kapcsolatot öregdiákjaival, szoros kötő- 
désük volt a polgárista évek idején, és az egyesület 1907-es megalakulását követően 
e rejtett kapcsolati háló révén kerültek be a fiatal hajadon lányok az egyesület tiszti- 
karába. Ennek a hálózatnak az alapjait képezhették a jeles évfordulók alkalmával 
tartott találkozók, ahol az egykori diákok és tanárok jöttek össze (pl. 1927-ben az 
1902-ben végzettek ülték 25 éves évfordulójukat). Mint ahogy arról Helen Sunder- 
land is beszámolt English girls" schools and women ss suffrage című, 2021-es tanul- 
mányában: a leányiskolák feminista tanárnői nagy hatást gyakoroltak a korábbi ta- 
nítványaikra a nőmozgalmi aktivitás terén (Sunderland, 2021:163-190). Az összefo- 
nódást erősíthette, hogy az egyesületnek megalakulásakor a polgári leányiskolában 

volt a székhelye, ott tartotta rendezvényeit 1907 és 1910 között. Ahogy a Szombat- 
helyi Ujság írta: ,, Az egyesület bölcsőjét a polgári leányiskola tantermeiben fogják 
ringatni Pálffy Boldizsár igazgató előzékenységéből és a város utólagos engedélyé- 
nek reményében. " (Anonymus, 1907:5) 1908. március 15-én a polgári leányiskolá- 
ban Greisinger Ottóné maga tartott előadást a modern leánynevelésről, hogy a hall- 
gatóságot megnyerje a feminizmus ügyének. A polgári leányiskola évkönyvei is be- 
számoltak arról, hogy Greisinger Ottóné a Szombathelyi Nőtisztviselők Egyesületé- 
nek elnöki posztját viselte. 

Greisinger Ottóné a nők oktatásának kérdéskörében karakteres véleményt for- 
mált a Nőtisztviselők Egyesületében. Ezt mutatja 1908-as előadása is, amelyet a Mo- 
dern leánynevelés címmel tartott a polgári leányiskolában: ,, 4 nőmozgalom küzd — 
úgymond, azért, hogy a társadalom a nőt elsősorban, mint embert tekintse. Ma nem 
tekinti annak, mert nem nevelik őket úgy, mint a férfiakat. A nőket is kenyérkereső 
pályára kell nevelni. Minden nő tanuljon valamit, de azt aztán tanulja meg jól, ta- 
nulja meg alaposan. Ezen a réven megszereti és megbecsüli a munkát. Ha ezt tudja, 
az egyedül maradt nő, akkor nem lesz a világ legnyomorultabb lénye, aki előtt csak 
a bűn vagy a kétségbeesés áll." (Greisinger Ottóné Kerecsényi, 1908:2) Ars poeti- 
cája tehát a lányok gyakorlati életre való nevelése volt, ezért tartotta öncélúnak a 
csupán általános műveltséget adó felső leányiskolát, s ezért részesítette előnyben a 
leánygimnáziumi és a felső kereskedelmi oktatást. Ezek pártfogása volt oktatásügyi 
küzdelme előterében mindvégig a korszakban. 

Greisinger Ottóné rendületlenül kereste a lehetőségeket, és újságcikkek formá- 
jában publikálta javaslatait. 1912-ben Egy szó a leányiskolák ügyében címmel, a kö- 
vetkező írása jelent meg a Vasvármegye című napilapban: ,, Városszerte igaz örömet 
okozott, hogy a város iskolaszéke múlt ülésén a nőnevelés intenzívebbé, célszerűbbé 
tételével foglalkozott. A nőnevelés Magyarországon eddig annyira elhanyagolt volt, 
a lányok alapos kiképzését eddig annyira feleslegesnek, annyira luxusnak tartották, 
hogy hálával, köszönettel kell fogadnunk minden kísérletet, mely ezen javítani akar. 
Mondanom sem kell tehát, hogy minden gondolkozó ember csak igaz örömet és meg- 
nyugvást érez a fölött, hogy egy felsőbbfokú leánynevelő intézet szükségességét immár 
minden vonalon megállapították, és csak arra nézve eltérők a vélemények, hogy mi- 
lyen típusú iskolára van elsősorban szükség, gyakorlati irányúra-e, vagy olyanra, 
mely csak a háznak, a családnak nevel. Amint a lapokból olvastam, az eszmecsere 
közben szóbakerült a néhány év előtt fennállott leánygimnáziumi tanfolyam is, annak 
bizonyítására, hogy az ott végzett leányok sem vették hasznát képzettségüknek, tehát 
gyakorlati iskolára szükség nincsen. Bocsánatot kérek, de ez tévedés, amelynek hely- 
reigazítását kötelességemnek tartom. A dolog így áll: az első tanfolyamra beiratkozott 
5 tanuló, közülük kettő csak 6 osztályt végzett, 3 tett érettségit. Ezek közül egy közép- 
iskolai tanár, egy gyógyszerész, egy pedig — mivel a mi humánus gondolkozású egye- 
temünk leányokat elégséges érettségivel nem vesz föl hallgatónak — egyik schweizi 
egyetemre iratkozott be orvosnövendéknek. Sajnos további sorsáról nem tudok sem- 
mit. A második tanfolyamra 6 növendék iratkozott be, mind a 6 tett érettségit. Kettő 
közülük, mert nem volt kedvük tovább tanulni, az érettségi után otthon maradt, tehet- 
ték, mert vagyoni viszonyaik jövőjüket amúgy is biztosították, és ezek férjhez mentek. 

A többi négy értékesíthette tanulmányait. Három középiskolai tanári pályára lépett 
— egy nyelvész, kettő rajztanár — a nyelvész most tölti gyakorlati éveit, a rajztanár 
jelöltek ezévben végeznek, egy a bécsi kereskedelmi akadémia abi-turiens kurzusait 
végezte és már maga keresi kenyerét. Azt hiszem, az a körülmény, hogy 9 érettségit 
tett leány közül 7 értékesítette tanulmányait, elég világosan beszél amellett, hogy a 
gyakorlati kiképzésre szükség van. Csak sajnos, az a baj, hogy az a szűk mező, mely 
a leányok előtt a kenyérkereset céljából nyitva áll, máris zsúfolva van. Nemcsak új 
iskolákra, de új pályákra volna szükség. Európa minden állama befogadja a nőt ma 
már majdnem minden hivatalba, csak a lovagias Magyarország kullog leghátul. Va- 
jon a postán, pénzügyi és vasúti szolgálatban, megyénél, városnál nem állják meg 
helyüket csakúgy, mint a férfiak? Minek nekünk pl. tanítónőképző, mikor e téren leg- 
alább ötszörös túlprodukció van, és egy vezető ember szavai szerint, könnyebb vala- 
kit miniszternek, mint tanítónőnek kinevezni. Nem akarom azt mondani, hogy a város 
ne törekedjék felsőbb leányiskola fölállítására, hisz vannak olyanok, kiknek igényeit 
ez az iskola is kielégíti. De nekem, és velem együtt sok más, tanítással foglalkozó 
embernek is az a véleményem, hogy a felsőbb leányiskola (és nem felső) mai formá- 
jában éppen úgy, mint a polgári leányiskola is, az elavult iskolatípusok közé tartozik, 
melynek a gyakorlati élet követelményeivel semmi kapcsolata nincs. Az élet ma egé- 
szen más, mint volt 20-25 év előtt, mikor ezek az iskolák jók voltak. Az a kor, amikor 
minden leány helyet talált a családban, legalább egyelőre lejárt, és azt jámbor óhaj- 
tásokkal visszahívni nem lehet. Régente, ha egy leány nem ment férjhez, szeretettel 
jfogadta be valamely testvérének sokgyermekes családja, hol a második, sőt sokszor 
az első édesanya szerepét töltötte be. Ma már elvétve akad sokgyermekes család, s 
ezek az édes, jó nénikék feleslegessé váltak. A mai családban tehernek néznék őket. 
Ma mindenkinek magának kell az élettel megküzdenie, vagy legalább erre a küzde- 
lemre előkészülni, ha nem akar az élet útján elbukni. Nőnek, férfinek egyaránt. Ennek 
a küzdelemnek a fegyvere pedig csak a tudás, a szakképzettség lehet, akár szellemi, 
akár testi munkásról legyen szó. A régi, jó idő meghalt, sem rózsavizes mosdatás, 
sem éterinjekció föl nem támaszthatja. A mai kor iskolája csak olyan lehet, amely 
egyrészről alapos, általános műveltséget nyújt, de másfelől a felsőbb tanulmányokra 
is utat nyit. Ennek a kívánalomnak megfelelne a leánygimnázium, ha úgy szerveznék, 
hogy tetszés szerint lehessen benne a többi tanulmányok mellé vagy modern nyelve- 
ket vagy a latint választani, mint ahogyan ezt a németországi Müdchenlyceumokban 
teszik, amelyek így egyaránt iskolái az általános műveltségre törekvő vagyonos le- 
ánynak és a kenyérkeresetre készülő nőnek, sőt szolgálják még a tanítónőképzést is. 
Ilyen iskola kellene a szakiskolák mellé nekünk is, ez a mai élet iskolája lenne. Hát 
vajon szégyen volna, ha Szombathely próbálkoznék meg először ilyen iskolával? 
Persze ennél még egyszerűbb módot is tudnék: nyissuk meg az összes iskolákat fiúk- 
nak, leányoknak egyaránt. Ne tessék hinni, hogy a magyar temperamentum ezt ne 
bírná el! Olaszország már megtette, ott nagyszerűen bevált — ezt olasz férfitanárok 
szájából hallottam — pedig hát az olasz temperamentum is van olyan, mint a híres 
magyar virtus!" (Greisinger Ottóné Kerecsényi, 1912:1-2) Greisinger Ottóné tehát 
tovább kereste azokat a formákat és lehetőségeket, amelyek a leányok továbbképzé- 
sét kellően kielégítették volna. Kísérletei, ötletei nemzetközi példákon alapultak. 

1914-ben — Kiskos István polgármesterségének kezdetén — Greisingerné a leány- 
gimnázium ügyében kibontakozó mozgalom élére állt. Meghívta a város első embe- 
rét a Nőtisztviselők Egyesületébe, hogy tartson előadást a leánynevelés kérdéseiről, 
s vegyen részt az azt követő vitaesten, majd a főispánt is meggyőzte — Feldmann 
Bódogné elnöktársával és néhány kollégájával — a leánygimnázium felállításának 
létfontosságáról. Ezt követően a városvezetők felterjesztették tervezetüket a kultusz- 
minisztériumba. Sajnálatosan a kérdést a háború kitörése következtében elnapolta a 
kormány. Ám 1917-ben végül engedélyezték a terveket, amelynek nyomán még ab- 
ban az évben létrehozták a leánygimnáziumot Szombathelyen. A Greisingerné ve- 
zette Nőtisztviselők Egyesülete ugyanakkor 1912-ben — a leánygimnázium eszméje 
mellett — egy 3 éves felső kereskedelmi iskola megalapításáért is társadalmi mozgal- 
mat indított a városban, ugyanis állásközvetítő irodájuk felméréseiből kiderült, hogy 
Szombathelyen felettébb nagy az igény a kereskedelmi ügyekben magasan képzett 
nőtisztviselőkre. A városban működő, egyéves kereskedelmi tanfolyam azonban 
nem biztosított kellő elméleti tudást és tapasztalatot a fiatal leányok számára. Ezért 
merült fel az egylet agilis vezetőjében az a gondolat, hogy a helyi iparos grémium 
támogatásával és a nőtisztviselők egyesülete alapításában létrehoznák ezt a speciális, 
pragmatikus jellegű leányiskolát. 1917-ben az egyesület ismételten síkra szállt a 3 
éves felső kereskedelmi szakiskola érdekében, és egy előzetes igényfelmérés elké- 
szítését is kilátásba helyezte. 1918-ban a nőtisztviselők még egyszer munkára és tá- 
mogatásra szólították fel a helyi társadalmat a szakiskola ügyében, ennek felállítá- 
sára azonban csupán az első világháborút követően került sor. Az iméntiekből élesen 
kiviláglik, hogy a leányoktatás helyi modernizációjának terén Greisinger Ottóné Ke- 
recsényi Ilonának és az általa vezetett Szombathelyi Nőtisztviselők Egyesületének 
rendkívüli érdemei voltak (Kelbert, 2013c:140-142). 


Greisinger Ottónénak a gyermekek tanulmányozásával, védelmével, 
segélyezésével kapcsolatos társadalmi egyesületekben végzett munkája 


Greisingerné karitatív munkájában kitüntetett figyelmet kaptak a gyermekek, több 
gyermekvédelmi egyesületnek is tagja volt. Többek között — majdnem 30 évig: 
1902-től 1931-ig — elnöke volt a szegény gyermekeket felruházó és élelmező Ron- 
gyos Egyletnek. Tagja volt a Vasvármegyei Kisdedóvó Egyletnek, a Tuberkulózis 
Ellen Védekező Vasvármegyei Egyletnek, a városi szegénykonyha hölgybizottságá- 
nak, továbbá az árvaházi női választmány bizottságának (Kelbert, 2013a:17; Kelbert, 
2013b:368). 

Ugyanakkor a pedagógus Greisingerné életében a Magyar Gyermektanulmányi 
Társaság szombathelyi fiókjában vállalt választmányi tagság jelentett újabb színfol- 
tot az 1910-es években. A Társaság célja volt a gyermektanulmányozás tudományos 
művelése, a társadalom érdeklődésének felkeltése a gyermekek fejlődési sajátossá- 
gainak megismerése és eredményes oktatása érdekében. A tehetségkutatás, a pálya- 
választás, a gyermekirodalom, illetve a szociálbpedagógia kérdéseinek vizsgálata és 
minél szélesebb gyakorlati megvalósítása állt munkájuk középpontjában. Ez a 

tevékenység Greisingerné oktatási-nevelési munkájába illeszkedett, annak mintegy 
reformjellegű kiegészítése volt (Kelbert, 2013a:29-30; Kelbert, 2013b:370). 

Ilona erőteljesen támogatta a városban megalakuló gyermekrendőrséget, sőt az 
alakulatnak egyik parancsnoka is lett. A dr. Fodor Antal rendőrkapitány védnökségé- 
vel, 1917 januárjában megalakult, hölgyekből álló szervezet feladatául tűzte ki a há- 
borús időkben a fiatalok védelmét, a züllött gyermekek megrendszabályozását. A 
szombathelyi hölgyközönség — Greisinger Ottóné parancsnokkal az élén — a preventív 
ifjúságvédelemre helyezte a hangsúlyt. A hölgyek állandó felügyeletet kívántak tartani 
a város utcáin, hogy megelőzzék a fiatalok körében gyakran felbukkanó, egészségre 
és társadalomra káros, olyan deviáns magatartásformákat, mint az alkoholfogyasztás, 
a korai nemi kicsapongások és ezek velejárói (vérbaj), a dohányzás, rongálások, betö- 
rések, állatkínzások. Greisingerné a gyermekvédelem érdekében otthonok felállítását 
is szorgalmazta. Ugyanakkor elvállalta a Kálvária utcai tüdőbeteg-rendelőben felállí- 
tott napközi otthon főpénztárosi tisztségét is, amellyel szintén a rászoruló gyermekek 
érdekeit szolgálta (Kelbert, 2013a:58-59; Kelbert, 2013b:375). 


Politikai áramlatok sodrában 


A Károlyi-éra ideje alatt Ilonát megtalálhatjuk a Szombathelyi Nemzeti Tanács Vég- 
rehajtó Bizottságának tagjai közt, valamint a városi iskolaszék és a gyermekvédő 
telepbizottság szerveiben. Ugyanakkor — pedagógusi szakmájából adódóan, a szak- 
bizottságok alakulási lázában — a Szombathelyi Nevelőmunkások Szervezetének al- 
elnökévé is megválasztották 1919 januárjában. Az egyesület célja — a Nevelőmun- 
kások Országos Szövetsége alapelvei nyomán — a nevelőmunkások, pedagógusok 
anyagi, erkölcsi, társadalmi, kulturális érdekeinek védelme volt. A szervezet vezető- 
sége Greisingernét delegálta az országos szövetség január 20-i budapesti kongresz- 
szusára is (Kelbert, 2013a:67; Kelbert, 2013b:377-378). 

A kommunista hatalomátvételt és a szombathelyi megmozdulásokat követően 
Ilona elsodródott a korábban követett polgári, feminista nőmozgalom útjától, és a 
radikális folyamatokhoz való csatlakozás mellett döntött. A helyi kommunista veze- 
tők széleskörű feladatellátással bízták meg, amelyeket — feltételezésem szerint in- 
kább a tenni akarás, az áthagyományozódott küldetéstudat lendületével, semmint a 
kommunista rezsimhez való elvhűség motiváltságával — el is vállalt. Egyrészt Pálffy 
Boldizsár nyugdíjazását követően átvette a polgári leányiskola vezetését, ahol május 
elsejétől igazgatóvá nevezték ki. Ebbéli minőségében továbbra is hangsúlyozta a le- 
ányok produktív munkavégzésre (például kertészeti és gazdasági pályára) való fel- 
készítésének fontosságát, és az ehhez szükséges oktatási munkaterek (például kerté- 
szeti telep) kialakítását. 1919 nyarán — a polgári leányiskola tantestületével egyetem- 
ben — részt vett a pedagógusok átképző tanfolyamán. A városi néptanácsi jegyző- 
könyvekből rekonstruálható, hogy hozzászólásai a bábák segélyének felemelése, az 
iskolaorvosi szolgálat felállítása és a gyermekvédelem témái köré csoportosultak 
(Kelbert, 2013a:70; Kelbert, 2013b:378-379). 

A Tanácsköztársaság bukását követően, 1919 októberében az 1876. évi XXVIII. 
tc. 7. §-a 3. pontjának értelmében erkölcsi kihágás végett fegyelmi vizsgálatot 

rendeltek el Kerecsényi Ilona ellen, majd a tárgyalást követően, 37 év tanítás után, 
felfüggesztették őt az állásából. Ilona fellebbezett ügyében, ám 1921. március 12-én 
hozott ítéletével Vass József miniszter megerősítette a Vasvármegyei Közigazgatási 
Bizottság fegyelmi választmányának 1920. december 9-én 3742. szám alatt hozott 
véghatározatát, amely izgatás, erkölcsrombolás, hazafiatlanság vádjával kimondta 
vétkességét, és ezzel véglegesen megfosztotta állásától. Greisingerné azonban elérte 
perújrafelvételét, amelynek során tisztázta az ellene felhozott vádakat, és ennek nyo- 
mán 1921 decemberében az ítélet alól felmentették, mindössze dorgálással illették. 
1922 tavaszán visszahelyezték a polgári leányiskolába, kezdetben az igazgatói irodai 
teendők ellátása és időnkénti helyettesítés céljából, majd az 1922/1923-as tanévtől 
rendes tanári állásába. Végül 1924-ben politikailag megbízhatatlannak minősítették, 
hátrányos megkülönböztetéssel az 1924/1925. iskolai évben nyugdíjazták, egészség- 
ügyi okokra és a szolgálati idő teljes betöltésére hivatkozva, 41 év szolgálat után, 
különösebb méltatás nélkül (Kelbert, 2013a:73-75; 379-380). 


Összefoglalás 


Greisinger Ottóné Kerecsényi Ilona Szombathely pedagógustársadalmában reformo- 
kat megfogalmazó, valódi pionír volt, aki egész életét a leánynevelésnek szentelte. 
1883 és 1924 között lányok generációit tanította, nevelte a polgári leányiskolában, 
amelynek igazgatói posztját is betöltötte. Mindenre nyitott, kísérletező, bátor jellem 
volt, aki ismerte a kortárs nemzetközi oktatásügyet. Elsőként alapított magán leány- 
gimnáziumot a vasi megyeszékhelyen, amellyel kiérdemelte a ,, modern világnézet 
első harcos tanára" címet (Anonymus, 1901:1-2). Majd az állami leánygimnázium 
legfőbb szószólója lett. Növendékei aktívan bekapcsolódtak a feminista mozgalomba, 
tanári kapcsolati hálója alapját képezte a Szombathelyi Nőtisztviselők Egyesülete tag- 
ságának. Ugyanakkor több gyermekvédelmi egyesületnek is vezetője, agilis munka- 
társa volt évtizedeken keresztül. Nem véletlen, hogy egykori lakóháza ma óvodaként 
(Szombathelyi Mesevár Óvoda) funkcionál. Személyében a ,, szombathelyi leányne- 
velés egyik legérdemesebb munkását" (Anonymus, 1936:3-4) tisztelhetjük. 

